กวาง เดอะเฟซ ปัดเสพติด เปลี่ยนจมูกเป็นแท่งที่ 6

กวาง เดอะเฟซ จมูกแท่งที่ 6 มีไอดอลเป็น “วอนยอง-จีอา” ปัดเสพติด

หลังศัลยกรรมจมูกใหม่เป็นครั้งที่ 6 ล่าสุดนักแสดง และนางแบบสาว กวาง-วรรณปิยะ หรือ กวาง เดอะเฟซ ได้มีการอัพเดตถึงศัลยกรรมรอบนี้ ในโอกาสมาร่วมงานของทรูไอดีที่ได้พานักแสดงภาพยนตร์เรื่อง คฤหาสน์ผีปอบ พบปะแฟน ๆ ย่านอนุสาวรีย์ชัยสมรภูมิ

อัพเดตความสวยเวอร์ชั่นนี้หน่อย? “เปลี่ยนไปเรื่อย ๆ ตามฤดูกาล อันเก่ามันโลแฟชั่นแล้ว อันนี้ก็เป็นนิวแฟชั่น ก็อัพเดตใหม่ค่ะ รอบนี้ทำแค่จมูกค่ะ แต่อันที่หกแล้ว น่าจะพอแล้ว(หัวเราะ) พอใจแล้ว ไม่สามารถไปไกลได้มากกว่านี้แล้วค่ะ บางทีเราควรรู้ว่าพอแค่ไหน

คือเหมือนกับว่าแท่งนี้มีความตั้งใจอยากจะเปลี่ยนมาตั้งนานแล้ว เพราะเรารู้สึกว่า จมูกอันเก่ามันมีปัญหาในการหายใจของเรา ปกติเราเป็นคนที่มีรูจมูกตีบ มันเลยทำให้นอนกรน เลยไปผ่าเรื่องนี้มาด้วยหนึ่ง แล้วเนี่ยอย่างที่สองจมูกอันเก่าเบี้ยวนิดนึง ก็เลยแก้ดีกว่าจะได้จบ ๆ”